'Hy's skuldig; dis vir my genoeg' | Maroela Media
Natanya Pienaar (23). (Foto: Verskaf)
Dat haar verkragter ná sewe jaar uiteindelik deur 'n hof skuldig bevind is, is vir Natanya Pienaar (23) van Mosselbaai "meer as genoeg".
"Ek gee nie eintlik om wat verder gebeur en wat die vonnis behels nie. Hy is skuldig. My storie was nie 'n leuen nie. Hy moet saamleef met dít wat hy gedoen het en die gevolge daarvan dra."
Só sê Pienaar nadat die bejaarde Hermanus (Manie) Senekal verlede week in die Secunda-distrikshof in Mpumalanga daaraan skuldig bevind is dat hy Pienaar verkrag en onsedelik aangerand het. Sy was destyds ses jaar oud en 'n leerder by die Byekorf-kleuterskool in Balfour, wat deur Senekal, ook 'n voormalige laerskoolhoof, en sy oorlede vrou, Marie, bedryf is. Die skool is intussen gesluit.
Pienaar, wat nou as 'n aktiwiteitskoördineerder by 'n ouetehuis in Mosselbaai werk, sê sy het vrede in haar hart en het Senekal reeds vergewe.
"Ek is dankbaar dat die hof hom skuldig bevind het want dit bewys dat ek die waarheid gepraat het en dis vir my genoeg. Ek hoop dit sal ook as geregtigheid dien vir ander slagoffers wat nooit klagte teen hom kon of wou indien nie, en ook vir dié wie se sake nog steeds nie afgehandel is nie."
Senekal het Pienaar in 2004 verkrag, maar sy het haar ouers eers nege jaar later daarvan vertel nadat die Senekal-egpaar in 2012 op 32 aanklagte van die seksuele misdrywe teenoor kinders in die Secunda-landdroshof verskyn het.
Pienaar sê sy het juis moed bymekaargeskraap om haar eie mishandeling aan te meld sodat sy nie net vir haarself nie, maar ook vir ander moontlike slagoffers geregtigheid kon nastreef.
Sy sê sy het boonop lank ná die voorval eers werklik besef wat met haar gebeur nadat sy 'n TV-program oor kindermolestering gekyk het. Sy was ook bang om oor die voorval te praat aangesien Senekal haar glo gedreig het.
Luidens Pienaar se verklaring het Senekal haar op die betrokke dag na 'n "pienk slaapkamer" op die perseel gelok onder die vaandel dat hy weer vir haar grondboontjies sou gee. Hy het haar hande en voete vasgebind en haar mond toegeplak. Nadat hy haar op die bed vasgedruk het, het hy die toue om haar bene losgemaak en haar verkrag.
Emosionele trauma en vergifnis
Pienaar en haar ma, Jenny (48), vertel dat sy na afloop van die voorval aan erge angs gelei het.
Haar pad na genesing was nie sonder uitdagings nie en sy het jare lank sielkundige en psigiatriese behandeling ondergaan om van die emosionele trauma weens die verkragting te herstel.
"Sy was 'n krulkopdogtertjie wat altyd gelag het. Hy [Senekal] het haar glimlag probeer steel en haar menswees afgekraak – maar op die ou einde het hy gefaal.
"Sy het 'n wonderlike persoonlikheid. Sy lag, sy sprankel en sy het baie vriende. Sy het eindelik nie toegelaat dat dit wat met haar gebeur het, haar terughou in die lewe nie. Dit was 'n moeilike pad, maar ons is daardeur en sy het bo uitgekom. Sy het tot empatie met die man – want sy is nou gesond en sy het ten spyte van alles gegroei," sê Jenny.
Pienaar sê dit was moeilik om mense, veral ouer mans, weer te vertrou. Sy was jare lank bang en depressief.
Sy sê egter hoe meer sy daaroor gepraat het, hoe makliker het dit geword om die gebeure te verwerk. Dit is ook haar raad aan ander.
"Weet net dat daar altyd mense gaan wees wat jou nie glo nie, maar ook mense wat jou sal ondersteun. As slagoffer dink jy ook dis jou skuld, dat jy iets verkeerds gedoen het, maar dis nie die waarheid nie. Jy het nie daarvoor gevra nie – en dis 'n kopskuif wat ek ook moes maak. Nou is ek ook in 'n posisie om ander te help en ondersteun."
Pienaar sê dit is ook belangrik om te vergewe.
"Vergifnis maak jou vry. Ek koester nie meer 'n wrok teen hom nie. Jy kan nie só lewe nie. Dis wel 'n stryd waarmee ek jare lank geworstel het. Dit is egter haalbaar."
Die gesin sê hulle is uiters dankbaar dat hy skuldig bevind is en geregtigheid geseëvier het.
Jenny sê sy hoop Senekal word vir die res van sy lewe uit die samelewing verwyder. Vir Pienaar is sy skuldigbevinding genoeg.
Jenny en haar man, Johan, het die hofuitspraak bygewoon en beplan om ook die vonnisoplegging by te woon. Hulle woon ook in Mosselbaai.
Die Nasionale Vervolgingsgesag het nog nie op Maroela Media se navraag in verband met die saak gereageer nie.
Dit is ongelooflik hoeveel kinders deur hierdie gaan. Ek is bly dat hy skuldig bevind is en dat sy nou uiteindelik kan vrede kan vind. Sterkte voorentoe.
MM wat het geword van die 32 aanklagtes van 2012.
Baie braaf van jou om vorendag te gekom het, sterkte vorentoe, mag die man die straf kry wat hom toekom en nie gespaar word omdat hy nou oud is nie.
Iewers kom jou dade uit al is dit oor 10 of 30 jaar, dit sal jou iewers inhaal. Hy moet maar gaan sit, sy het dit nie verdien nie.
Dit het my ook opgeval – miskien bedoel die berig sewe jaar nadat die klag gelê is? As ek reg onthou sê 'n ander berig dat sy eers etlike jare na die insident haar ouers vertel het.
In ieder geval, daai omie se lewenstandaard gaan nou so bietjie val – SA se tronke is nie hotelle nie…